จ.ยะลา จัดเทศกาลตลาดสินค้า 10 วันสุดท้ายเดือนรอมฎอน ต้อนรับวันรายอ
มัสยิดกลางยะลา ร่วมกับ เครือข่ายชุมชน จัดเทศกาลตลาดสินค้า 10 วันสุดท้ายเดือนรอมฎอน ต้อนรับวันรายออิดิ้ลฟิตรี ฮิจเราะห์ศักราช 1438 กระตุ้นเศรษฐกิจในชุมชน ช่วยเหลืองานสาธารณกุศลในพื้นที่

ที่บริเวณสวนศรีเมือง ริมแม่น้ำปัตตานี (หลังมัสยิดกลางยะลา) เขตเทศบาลนครยะลา อำเภอเมือง จังหวัดยะลา มัสยิดกลาง จังหวัดยะลา ร่วมกับ เครือข่ายชุมชนตลาดเก่า ได้จัดเทศกาล ตลาดสินค้า 10 วันสุดท้ายเดือนรอมฎอน ต้อนรับวันรายออิดิ้ลฟิตรี ฮิจเราะห์ศักราช 1438 โดยนำผู้ประกอบการในพื้นที่จังหวัดยะลา จำนวน 410 ร้าน มาจำหน่ายสินค้าของชาวมุสลิมหลากหลายชนิด ทั้งสินค้าของมุสลิมมะห์ (สตรี) เสื้อผ้ามุสลิมีน (บุรษ) เสื้อผ้ามุสลิม – อบายะห์ ผ้าคลุมสตรี ผ้าพัน ชุดปากี เสื้อโต๊บ (เสื้อสำหรับชายไทยมุสลิมที่จะสวมใส่ไปละหมาดในวันฮารีรายอ) หมวกกะปิเยาะ ชุดรายอ ผ้าโสร่งหญิง-ชาย รองเท้า ฯลฯ โดยมีประชาชนชาวไทยมุสลิมให้ความสนใจนำบุตรหลานมาเลือกซื้อสินค้าในราคาถูกกันอย่างต่อเนื่อง 

นายมะอาลี มะแซ ประธานเครือข่ายชุมชนยะลา กล่าวว่า เทศกาล ตลาดสินค้า 10 วันสุดท้ายเดือนรอมฎอนนี้ ทางเครือข่ายชุมชนตลาดเก่า ร่วมกับ มัสยิดกลางยะลา จัดขึ้น ในระหว่างวันที่ 15-25 มิถุนายน 2560 เพื่อต้อนรับ 10 วันสุดท้ายของเดือนรอมฎอน ให้ประชาชนในพื้นที่จังหวัดยะลา และพื้นที่ใกล้เคียง ได้มีโอกาสมาเลือกซื้อสินค้าราคาถูกกว่าท้องตลาด สำหรับเตรียมไว้สวมใส่ในวันรายอ ซึ่งจะช่วยกระตุ้นการซื้อ ขาย ในชุมชน นอกจากนี้ก็จะใช้ในการกุศล นำเงินที่ได้รับไปช่วยเหลือเด็กกำพร้า คนยากจน และสาธารณประโยชน์อื่น ๆ ด้วย